Радунища
Радунища (, Криовриси, до 1927 година Ραδούνιστα, Радуниста) е село в Егейска Македония, Гърция, в дем Еордея, област Западна Македония.

География 
Селото е разположено на 10 километра западно от Кайляри (Птолемаида) и на 3 километра от Емборе, в подножието на планината Мурик (Мурики).

История

В Османската империя 
Според академик Иван Дуриданов етимологията на името е от първоначалния патроним на -ишти, който произхожда от личното име Радун.

В края на XIX век Радунища е малко чисто българско село в Османската империя. В „Етнография на вилаетите Адрианопол, Монастир и Салоника“, издадена в Константинопол в 1878 година и отразяваща статистиката на мъжкото население от 1873 година, Радунища (Radounischta) е посочено като село в каза Джумали с 30 домакинства и 80 жители българи. В 1893 година Атанас Шопов посещава Кайлярско и определя Радунища като българско село.

Според статистиката на Васил Кънчов („Македония. Етнография и статистика“) в 1900 година Радунища има 91 жители българи християни. В началото на XX век цялото село Радунища е под върховенството на Българската екзархия. Според гръцка статистика от 1904 година в Радуниси живеят 75 българи схизматици. По данни на секретаря на екзархията Димитър Мишев („La Macédoine et sa Population Chrétienne“) в 1905 година в селото има 120 българи екзархисти и функционира българско училище.

В Гърция 
През Балканската война в 1912 година в селото влизат гръцки части и след Междусъюзническата война в 1913 година селото остава в Гърция. Част от българското население се изселва в България. Боривое Милоевич пише в 1921 година („Южна Македония“), че Радунища (Радуништа) има 6 къщи славяни християни. В 1924 година след гръцката катастрофа в Гръцко-турската война в Радунища са заселени 121 души гърци бежанци от Мала Азия. В 1927 година Радунища е прекръстено на Криовриси. В 1928 година селото е смесено местно-бежанско с 34 семейства и 134 жители бежанци.

В документ на гръцките училищни власти от 1 декември 1941 година се посочва, че в Радунища живеят 15 семейства „чуждогласни българофонски“ и 30 „бежански“ от Мала Азия.

Днес според Тодор Симовски съотношението между потомците на бежанците от Мала Азия и местното българоговорещо население в Радунища е 50% на 50%.

Преброявания

Външни препратки 
  История на Радунища 
  История на Радунища

Бележки 

Села в дем Еордея